次韻潘端叔送行二首  其一
作者：趙蕃
朝代：宋

paragraphs: 君公隠牛儈，文休食馬磨。
身則困空乏，道爲如切磋。
昧者不知此，輕受鄭灼唾。
遑乎欲奚爲，况覓陽春和。
余惟素賤貧，學晚仍廢惰。
念將求歲餘，要必取日課。
向來四方遊，不辦一室坐。
已深蕪穢遭，更值雪霜挫。
茲行自棲遲，詎得嗟轗軻。
固殊南山歸，敢曰東山卧。
胡爲論知仁，乃復稱同過。
我無歸去辭，君有歸來些。